Uznesenie Európskeho parlamentu o zamestnanosti a produktivite a ich prínose k hospodárskemu rastu (2004/2188(INI))



Úradný vestník 124 E , 15/05/2006 S. 0563 - 0565



P6_TA(2005)0240 Príspevok zamestnanosti a produktivity k hospodárskemu rastu Uznesenie Európskeho parlamentu o zamestnanosti a produktivite a ich prínose k hospodárskemu rastu (2004/2188(INI)) Európsky parlament, - so zreteľom na pracovný dokument útvarov Komisie (SEC(2004)0690), - so zreteľom na článok 45 rokovacieho poriadku, - so zreteľom na správu Výboru pre zamestnanosť a sociálne veci a stanovisko Výboru pre hospodárske a menové veci (A6-0109/2005), A. keďže za politiku zamestnanosti sú zodpovedné členské štáty, B. keďže istota pracovného miesta, výška miezd, pracovné podmienky, odborná príprava a kapitál pripadajúci na jedného pracovníka sú premenné, ktoré sa pozitívne odrážajú na úrovni produktivity práce, C. keďže nelegálna práca má nepriaznivý vplyv na systémy sociálneho zabezpečenia, politiky zamestnanosti a sociálnu súdržnosť, D. keďže súčasné hospodárske obdobie, charakterizované zvýšenou hospodárskou súťažou a intenzívnejšou reštrukturalizáciou, vedie v určitých regiónoch a odvetviach k strate pracovných miest a k zmenám v štruktúre zamestnanosti, E. keďže na zníženie pravdepodobných nepriaznivých vplyvov takýchto zmien na minimum je dôležité, aby všetky zúčastnené strany identifikovali problémy spojené so zamestnanosťou a produktivitou, F. keďže vo viacerých odvetviach sa prejavuje nedostatok kvalifikovaných pracovných síl, a keďže v niektorých členských štátoch sa v dôsledku špecifických demografických trendov znižuje počet domácich obyvateľov v produktívnom veku, G. keďže hospodársky rast v Európe predstavuje asi 2 %, čo nestačí na vyriešenie problému nezamestnanosti a na podporu plnej zamestnanosti, a čo jednoznačne dokazuje, že sú potrebné makroekonomické riešenia problému nedostatku účinného dopytu, H. keďže sociálni partneri by sa mali spoločne zapojiť do úsilia o preskúmanie vzťahu medzi kvalitou pracovných miest a produktivitou, a keďže táto spolupráca by vytvorila podmienky na dosiahnutie pokroku v hospodárstvach členských štátov, I. keďže v MSP je väčšina zamestnávateľov a zamestnancov a sú hlavným motorom hospodárskeho rastu, J. keďže rozvoj internetu a elektronického obchodovania znamená, že obchodné spoločnosti EÚ, vrátane MSP, pôsobia na stále väčšom celosvetovom trhu a ich potreba konkurencieschopnosti by sa mala zohľadniť v tomto širšom kontexte, K. keďže hospodársky rast na úkor rastu zamestnanosti je nežiaduci, a preto je potrebné podporovať všetky formy rastu zamestnanosti, a vzhľadom na to, že vyššie uvedený pracovný dokument útvarov Komisie uvádza, že "pružná pracovná doba (vrátane zmlúv na dobu určitú a čiastočný úväzok ...) prispela k zvýšeniu zamestnanosti a miery účasti v pracovnom procese", 1. vyslovuje poľutovanie nad tým, že Rada už nepovažuje Pakt stability a rastu za nevyhnutný predpoklad zlepšovania podmienok pre hospodársky rast a vytvárania pracovných príležitostí; 2. zdôrazňuje dôležitosť verejného investovania na úrovni EÚ ako na vnútroštátnej úrovni, na podporu sociálnej a hospodárskej súdržnosti, ako prostriedkov na zvýšenie dopytu a na podporu hospodárskeho rastu a rastu zamestnanosti; 3. domnieva sa, že EÚ môže byť oblasťou hospodárskeho, sociálneho a environmentálneho rozvoja vo svete, ak sa bude riadiť inými hospodárskymi, menovými a sociálnymi politikami; znovu potvrdzuje platnosť strategických cieľov spomenutých počas zasadania Európskej rady v Lisabone 23. a 24. marca 2000, týkajúcich sa plnej zamestnanosti vrátane väčšieho množstva a lepšej kvality pracovných miest, hospodárskeho rastu, sociálnej súdržnosti (najmä boja proti chudobe, nerovnosti príjmov a nezamestnanosti) a ochrany životného prostredia, ako motora na dosiahnutie udržateľného rozvoja v EÚ a domnieva sa, že tieto strategické ciele by mali byť prioritou EÚ v nasledujúcich piatich rokoch; 4. domnieva sa, že hospodárska a menová únia a Pakt stability a rastu posilní vnútorný trh a podporí neinflačné makroekonomické prostredie s nízkymi úrokovými mierami, čím sa zlepšia podmienky pre hospodársky rast a vytváranie pracovných príležitostí a stanoví sa pevný základ pre sociálnu súdržnosť; 5. verí, že úspešná a trvale udržateľná hospodárska a menová únia, dobre fungujúci vnútorný trh a vysoká zamestnanosť by nemali patriť iba do rámca štrukturálnej reformy systémov sociálneho zabezpečenia v členských štátoch, pretože štrukturálne reformy musia byť na rozdiel od obmedzených alebo príležitostných opatrení v rozsahu svojho pôsobenia komplexné a musia koherentným spôsobom riešiť otázku podpory vytvárania pracovných príležitostí; 6. podporuje závery uvedené v pracovnom dokumente útvarov Komisie, v ktorom sa uvádza, že "reformné snahy zamerané na podporu zamestnanosti by mali zahŕňať, okrem iného, daňovú a ziskovú reformu na zatraktívnenie práce, aktívne politiky pracovných trhov na zlepšenie zamestnateľnosti, modernizáciu organizácie práce, ktorá by zahŕňala pružnejšie opatrenia týkajúce sa pracovných zmlúv, snahy podporujúce geografickú a profesionálnu mobilitu pracovných síl a snahy o vytvorenie systémov kolektívneho vyjednávania priaznivejších voči zamestnanosti"; 7. domnieva sa, že k reforme sociálneho zabezpečenia, daňovej, hospodárskej, zamestnaneckej a finančnej politiky by sa malo pristupovať jednotným spôsobom a v potrebnej miere by sa mal zohľadniť európsky cieľ dosiahnuť vysokú úroveň zamestnanosti a sociálneho zabezpečenia; 8. zastáva názor, že v tejto súvislosti a s cieľom podporiť hospodárske stratégie a stratégie zamestnanosti v Európskej únii, ktoré berú do úvahy ciele sociálneho zabezpečenia, by sa mala venovať väčšia pozornosť zlepšovaniu účinnosti trhu, technologickej inovácii, systémom všeobecného a odborného vzdelávania, konkurencieschopnosti a produktivite ako nevyhnutným predpokladom pre rast a zamestnanosť; 9. domnieva sa, že inovácia a podnikateľský duch sú nevyhnutné pre rast, tvorbu pracovných príležitostí a produktivitu, a že Komisia by mala podporovať spoluprácu medzi podnikmi, školami, univerzitami a vedeckými pracovníkmi v rámci Európskej únie a mimo nej s cieľom stimulovať a urýchliť podnikateľského ducha a inováciu; 10. domnieva sa, že vyššie popísaná celková stratégia umožní maximalizovať úsilie s cieľom podporiť zamestnanosť a sociálne začlenenie a bojovať proti nezamestnanosti, a že v tejto súvislosti sa bude vytváranie pracovných príležitostí, ochrana a bezpečnosť zamestnancov spájať s potrebou zlepšenia fungovania trhu práce, čo tiež prispeje k primeranému úspechu hospodárskej a menovej únie; 11. berie na vedomie, že na zlepšenie vnútorného trhu, vytvorenie podnikateľského prostredia priaznivého pre MSP a zníženie administratívnych a daňových nákladov by sa mala venovať väčšia pozornosť zjednodušeniu právnych predpisov Spoločenstva a vnútroštátnych právnych predpisov, ako aj kvalitnejšiemu vykonávaniu hodnotenia vplyvov; taktiež obhajuje podporu pre nástroje a prostriedky na financovanie MSP, napríklad rizikový kapitál; 12. uznáva, že Európska investičná banka zohráva v Európe dôležitú úlohu pri vytváraní zamestnanosti prostredníctvom investičných príležitostí; nalieha na Európsku investičnú banku, aby v tomto ohľade zintenzívnila svoju činnosť, podporila intervencie v oblasti technologickej inovácie a systémov všeobecného a odborného vzdelávania; 13. berie na vedomie, že posilnený vnútorný trh v spojení s reformou trhu práce a integrovanými kapitálovými trhmi poskytne obrovský potenciál pre výrazný rast európskeho HDP; je preto presvedčený o nevyhnutnosti prehĺbenia vnútorného trhu, najmä v oblasti služieb; 14. uznáva význam verejných služieb a ich poskytovania pre podporu sociálnej, hospodárskej a územnej súdržnosti v Európskej únii a pre hospodársky rast a rast zamestnanosti; 15. uvedomuje si, že zvýšená mobilita pracovných síl v územnom aj profesionálnom zmysle by zmenšila rozdiely medzi ponukou a dopytom na trhu práce a výrazne zlepšila úrovne zamestnanosti, a že ostáva podstatnou oblasťou pre ďalšie zlepšenia v tejto súvislosti; 16. zdôrazňuje potrebu zaviesť opatrenia na podporu aktívneho starnutia a na odradenie od predčasného odchodu do dôchodku; zdôrazňuje význam prínosu starších pracovníkov, ktorých skúsenosti a zručnosti môžu pomôcť zlepšiť produktivitu európskeho hospodárstva; domnieva sa, že na starších ľudí s ich skúsenosťami a zručnosťami by sa malo pozerať skôr ako na zdroj, ktorý treba využiť a nie ako na problém, ktorý treba riešiť; 17. uvedomuje si význam voľného pohybu pracovných síl v rámci Únie, a preto žiada členské štáty, aby prehodnotili prechodné obdobie platné pre nové členské štáty v oblasti voľného pohybu pracovných síl, s cieľom odstrániť všetky prekážky, ktoré bránia mobilite pracovnej sily; 18. uznáva úlohu sociálnych partnerov pri vytváraní úspešnej a trvale udržateľnej hospodárskej a menovej únie; 19. vyzýva členské štáty, aby sa zaoberali problémom nelegálnej práce, ktorá má negatívny vplyv na systémy sociálneho zabezpečenia, sociálnu súdržnosť, konkurencieschopnosť a produktivitu; 20. vyzýva členské štáty, aby v súlade s vnútroštátnymi predpismi a praxou zmodernizovali daňové systémy a systémy sociálneho zabezpečenia, aby boli schopné prispôsobiť sa štrukturálnym zmenám na trhu práce a zabezpečiť rozvoj kvalifikovanej, odborne pripravenej a prispôsobivej pracovnej sily s cieľom prispieť ku konkurencieschopnosti, zamestnanosti a produktivite; 21. vyzýva Komisiu, aby spoločne s členskými štátmi a po konzultácii so sociálnymi partnermi, analyzovala rozvoj, inováciu a pokrok, ktoré sa dosiahli so zreteľom na vyššie uvedené ciele, a aby predložila Rade a Európskemu parlamentu príslušné správy týkajúce sa kvality pracovných príležitostí, účinnosti trhu práce, produktivity, daňových systémov a systémov sociálneho zabezpečenia v rámci všetkým hospodárskych odvetví; 22. poveruje svojho predsedu, aby toto uznesenie postúpil Rade a Komisii. --------------------------------------------------